SL Uradni list Evropske unije L 49/64

SKLEP KOMISIJE (EU) 2018/262

z dne 14. februarja 2018

o predlagani državljanski pobudi z naslovom „We are a welcoming Europe, let us help!“

(notificirano pod dokumentarno številko C(2018) 895)

(Besedilo v angleškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,

ob upoštevanju naslednjega:

(1) Predlagana državljanska pobuda z naslovom „We are a welcoming Europe, let us help!“ se nanaša na naslednje: „Države članice s težavo obvladujejo begunsko krizo. Ker nam ni vseeno, želimo pomagati ljudem v stiski. Milijoni državljanov so ponudili svojo pomoč. Zdaj želimo biti slišani. Povrnimo Evropi gostoljubnost! Evropsko komisijo pozivamo, naj ukrepa“.

(2) Zastavljeni cilji predlagane državljanske pobude so: „1. Evropski državljani želijo pomagati beguncem ter jim zagotoviti varen dom in novo življenje. Želimo, da Komisija zagotovi neposredno podporo lokalnim skupinam, ki pomagajo beguncem, imetnikom vizuma države sprejema. 2. Nihče ne bi smel biti kazensko preganjan ali kaznovan zaradi nudenja humanitarne pomoči ali pribežališča. Želimo, da Komisija zaustavi tiste države, ki kaznujejo prostovoljce. 3. Vsak ima pravico do pravnega varstva. Želimo, da Komisija zagotovi učinkovitejše načine in predpise za zaščito žrtev izkoriščanja in kriminala v Evropi ter žrtev kršitev človekovih pravic na naših mejah.“

(3) Pogodba o Evropski uniji (v nadaljnjem besedilu: PEU) krepi državljanstvo Unije in nadalje krepi demokratično delovanje Unije; med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

(4) Zato bi morali biti postopki in pogoji, potrebni za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnisti Unije.

(5) Za izvajanje Pogodb se lahko sprejmejo pravni akti Unije: — v zvezi s kontrolo oseb pri prehodu zunanjih meja na podlagi člena 77(2)(b) Pogodbe o delovanju Evropske unije (PDEU), — v zvezi s skupnim evropskim azilnim sistemom na podlagi člena 78(2) PDEU, — za ukrepe za skupno politiko priseljevanja, s katero se v vseh fazah zagotovi učinkovito upravljanje migracijskih tokov, pravična obravnava državljanov tretjih držav, ki zakonito prebivajo v državah članicah, ter preprečevanje nezakonitega priseljevanja in trgovine z ljudmi ter okrepljene ukrepe za boj proti temu, na podlagi člena 79(2) PDEU, — za določitev minimalnih pravil o pravicah žrtev kaznivih dejanj, kolikor je to potrebno za lažje vzajemno priznavanje sodb in sodnih odločb ter policijsko in pravosodno sodelovanje v kazenskih zadevah s čezmejno razsežnostjo na podlagi člena 82(2)(c) PDEU, — za določitev minimalnih pravil glede opredelitve kaznivih dejanj in sankcij na določenih področjih na podlagi člena 83(1) in (2) PDEU.

(6) Glede drugega dela predlagane državljanske pobude so pristojnosti Unije v skladu s členom 83 PDEU omejene, saj ta člen Uniji sicer daje pristojnost, da sprejme minimalna pravila v zvezi z opredelitvijo kaznivih dejanj, vendar ne omogoča, da bi se državam članicam prepovedalo kaznovanje drugih vrst ravnanja, kakor se jim zdi primerno, vključno z dejanji, povezanimi z nezakonitim priseljevanjem.

(7) Vendar je treba drugi del predlagane državljanske pobude proučiti tudi glede na člen 79 PDEU. V skladu s to določbo se lahko pravni akti Unije za namen izvajanja Pogodb – za skupno politiko priseljevanja, s katero se v vseh fazah zagotovi učinkovito upravljanje migracijskih tokov in preprečevanje nezakonitega priseljevanja in trgovine z ljudmi ter okrepljene ukrepe za boj proti temu – med drugim sprejmejo na področju nezakonitega priseljevanja in nedovoljenega prebivanja, vključno z odstranitvijo in vračanjem oseb, ki prebivajo brez dovoljenja.

(8) Iz teh razlogov predlagana državljanska pobuda ni očitno zunaj okvira, v katerem ima Komisija pristojnost za predložitev predlogov pravnih aktov Unije za namen izvajanja Pogodb.

(9) Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

(10) Predlagano državljansko pobudo „We are a welcoming Europe, let us help!“ bi bilo treba zato prijaviti –

SPREJELA NASLEDNJI SKLEP:

Člen 1

Predlagana državljanska pobuda z naslovom „We are a welcoming Europe, let us help!“ se prijavi.

Člen 2

Ta sklep začne veljati 15. februarja 2018.

Člen 3

Ta sklep je naslovljen na organizatorje (člane državljanskega odbora) predlagane državljanske pobude „We are a welcoming Europe, let us help!“, ki jih kot kontaktni osebi zastopata Isabelle CHOPIN in Emma BONINO.

V Bruslju, 14. februarja 2018 Za Komisijo Frans TIMMERMANS Podpredsednik

(1) UL L 65, 11.3.2011, str. 1.